A határozati javaslat elfogadásához
egyszerű többség szükséges, 
az előterjesztés nyilvános ülésen tárgyalható! 

1. számú előterjesztés

Alsónyék Község Önkormányzata Képviselő-testületének 2025. január 21-én
08.00 órakor megtartandó  RENDKÍVÜLI ülésére


Alsónyék Község Önkormányzata VP6-7.2.1.1-21 kódszámú Nyéki-hegyi út fejlesztése I. ütem című pályázatával kapcsolatos döntések meghozatala


	
Előterjesztő: Molnár István János polgármester

Készítette: Bozsolik Zoltán mb. városüzemeltetési irodavezető

Törvényességi ellenőrzést végezte: dr. Firle-Paksi Anna aljegyző

Tárgyalja:
Gazdasági és Szociális Bizottság 2025.01.21.



Tisztelt Képviselő-testület!
Korábban érintőlegesen, több alkalommal tájékoztatásra került a Képviselő-testület a Nyéki-hegyi út fejlesztése I. ütem című pályázattal kapcsolatos finanszírozási és támogatási összeg csökkentési problémákkal kapcsolatban.

I.

Alsónyék Község Önkormányzata 2021. 07.09 napján támogatási kérelmet (iratazonosító: 3294170798) adott be Külterületi közutak fejlesztése (VP6-7.2.1.1-21) pályázatra. Az Önkormányzat 2022.09.02-án kelt Támogatói Okirat (iratazonosító: 3391744513) alapján az Alsónyék, 1066, 701 és 0246/1 hrsz-on található Nyéki-hegyi út beton burkolattal történő ellátására 299 999 983,- Ft támogatást nyert. Ezt követően az Önkormányzat megkezdte a – támogatói okiratban foglalt - projekt kivitelezését. 
A támogatói okirat 2024.12.18-án módosításra került, melyet 2025.01.14-én kézbesítettek az Önkormányzat részére, melyben a támogatási összeget 255.936.904,- Ft-ra csökkentették.

Az Önkormányzat jóhiszeműen járt el a Támogatási kérelem benyújtásakor és azt követően is, hiszen az eredeti Támogatói Okiratban jóváhagyott megvalósítandó tevékenységek alapján folytatott le beszerzési/közbeszerzési eljárást, majd annak alapján kötött szerződést a nyertes vállalkozókkal és a kivitelezővel is. A módosított Támogatói Okiratban szereplő indokok az Önkormányzat számára nem voltak ismeretesek a 2022. évben megkötött szerződés időpontjában.
A 2025.01.14-én megküldött Támogató Okirat 28.395.089,- Ft projekt nem elszámolható költségre jutó önerőt határoz meg a már korábban biztosított önerő felett. Ez a költség az eredeti Támogatói Okiratban elszámolható költségként szerepelt, a projekt 100%-os megvalósítása során felhasználásra került.

Az Okirat ellen a 272/2014. (XI. 5.) Korm. rendelet 152. § (2) bekezdésében foglaltak alapján egy alkalommal, az Okirat kézhezvételétől számított 10 napon belül, indoklással ellátott, a megsértett jogszabályi vagy a felhívásban foglalt rendelkezést egyértelműen megjelölő, az agrárpolitikáért felelős miniszternek címzett kifogást lehet benyújtani, amennyiben a vonatkozó eljárás jogszabálysértő, illetve felhívásba ütköző. A kifogás beérkezésétől az azt elbíráló döntés közléséig a kifogásban foglaltakkal összefüggő eljárási határidök nyugszanak. 


II.

A projekt megkezdését követően az előírt határidőre benyújtotta az Önkormányzat az 1. sz. kifizetési kérelmét (2023.12.20-án), amellyel kapcsolatosan kifizetés nem érkezett, viszont hiánypótlási felhívás érkezett 2025. 01. 16. napon.

A projekt 50%-os előrehaladása után újabb kifizetési kérelmet nyújtott be az Önkormányzat, melyre szintén nem érkezet válasz az Államkincstár részéről.
Önkormányzat a kifizetéseket az Államkincsártól kapott támogatást feltételezve tervezte meg, a vállalt önerőt határidőre biztosította. 
Önkormányzat önhibáján kívül a közbeszerzésen nyertes vállalkozó (MVH Force Zrt.) jogos követeléseit teljesíteni nem tudja. Vállalkozó képviselője 2025.01.09-i levelében előrevetítette az adósságrendezési eljárás kezdeményezésének lehetőségét:
„…mivel a követelésünk összege az Alsónyék Község Önkormányzatának 2023. évi zárszámadási rendeletében foglalt kiadási főösszeg 1%-át jelentősen meghaladja, az önkormányzat ellen a helyi önkormányzatok adósságrendezési eljárásáról szóló 1996. évi XXV. törvény 6. §-a szerint adósságrendezési eljárást kezdeményezünk, amennyiben Alsónyék Község Önkormányzata tartozását 5 napon belül nem fizeti meg.”…

A 2023. 12.20-án és a 2024.08.14-én benyújtott kifizetési kérelmeink elbírálása nem történt meg, ezért az önkormányzat a projekttel kapcsolatos költségeit kifizetni nem tudta. 
Ezzel kapcsolatban több alkalommal változásbejelentő kérelmeket nyújtottunk be határidő hosszabbítás tárgyában (2024.09.24, 2024.12.13), amely kérelmekben minden alkalommal kitértünk a kifizetési kérelmek elbírálásának sürgős mivoltára. 2024.08.14-én tájékoztatást kérő levelünkre sem érkezett válasz.
Kértük a kifizetési kérelmeink mielőbbi feldolgozását és az ezekhez kapcsolódó támogatási összeget Önkormányzatunk részére soron kívül átutalását.

Dr. Firle-Paksi Anna aljegyző az MVH Force Zrt. vezérigazgatójával Hegedűs Istvánnal és dr. Kohány András jogi igazgatóval 2025.01.14. napján telefonon egyeztetett. Az egyeztetés során tájékoztatást adtak arról, hogy a helyi önkormányzatok adósságrendezési eljárásáról szóló 1996. évi XXV. törvény szerint adósságrendezési eljárást kezdeményeztek az Önkormányzattal szemben.
Aljegyző asszony egyeztetési eljárást kezdeményezett a vállalkozóval az adósságrendezési eljárás megindítása kapcsán, melynek időpontja 2025.01.22. (szerda) 10.00 óra, helyszín: Bátaszéki Közös Önkormányzati Hivatal (7140 Bátaszék, Szabadság u. 4.)
Fontos számunkra, hogy az Önkormányzat működőképességét biztosítsuk, az adósságrendezési eljárás lefolytatását elkerüljük és az Önkormányzat a fennálló tartozását rendezze. Egyébként az önkormányzat gazdálkodása stabil, az elmúlt éveket is rendkívül takarékos és megfontolt gazdálkodás jellemezte. A pályázathoz kapcsolódó számlákon kívül nincs lejárt tartozása az önkormányzatnak.

A fentiek alapján:

· A 2025.01.14-én megküldött Támogató Okirattal kapcsolatos kifogás benyújtását nem javasoljuk, mert az 1.sz. kifizetési kérelem és a 2.sz. kifizetési kérelem elbírálása is megáll. A kifizetési kérelmek alapján folyósított támogatások terhére lehet kifizetni a vállalkozó bent lévő eddig még kifizetettlen – összesen 123.204.931,-Ft összegű számláit. A kifizetési határidő 2024.10.31. napon lejárt.
· Javasoljuk a korábban (a 116/2022. (IX.29.) és 124/2023. (XI.15) határozatokkal) biztosított, összesen 25.351.366 Ft mértékű önerőn felül 16.514.088,-Ft összegű további saját forrás biztosítását a 2025. évi költségvetés terhére annak érdekében, hogy a fennálló tartozás rendezésre kerülhessen.

Egyben tájékoztatást adunk arról, hogy a 2025.01.14-én megküldött Támogató Okiratban szereplő 28.395.089,- Ft projekt nem elszámolható költségre egyedi támogatási kérelmet nyújtottunk be az Agrárminisztérium Vidékfejlesztési Program Irányító Hatóságához annak érdekében, hogy ez az összeg ne az Önkormányzat költségvetését terhelje.



1.sz. Határozati javaslat:

Nyéki-hegyi út fejlesztése I. ütem című projekttel kapcsolatos kifogás benyújtására

Alsónyék Község Önkormányzata Képviselő-testülete 2025.01.14-én megküldött, 3981278226 azonosítószámú Támogatói Okirat tartalmával kapcsolatban kifogást nem kíván benyújtani.

Határidő: 2025. január 31.
Felelős: Dr. Firle-Paksi Anna aljegyző
	  (a határozat megküldéséért)

Határozatról értesül:  Bátaszéki KÖH Pénzügyi Iroda
			Bátaszéki KÖH Városüz. Iroda
		           Magyar Államkincstár
		           irattár


2.sz. Határozati javaslat:

Nyéki-hegyi út fejlesztése I. ütem című projekttel kapcsolatos további saját forrás biztosítására

Alsónyék Község Önkormányzata Képviselő-testülete
[bookmark: _GoBack]a VP6-7.2.1.1-21 kódszámú Nyéki-hegyi út fejlesztése I. ütem címmel benyújtott pályázatához további 16 514 088,-Ft összeget biztosít az önkormányzat 2025. évi költségvetésének terhére.

Határidő: azonnal
Felelős:)
   Molnár István János polgármester

Határozatról értesül:  Bátaszéki KÖH Pénzügyi Iroda
			Bátaszéki KÖH Városüz. Iroda
		           irattár
